ინდოეთის დროშა
ინდოეთის ეროვნული დროშა — ინდოეთის ერთ-ერთი სახელმწიფო სიმბოლო. დროშა ჰორიზონტალური, მართკუთხა სამფეროვანია — ზაფრანისფერი, თეთრი და მწვანე. ზედ გამოსახულია 24 თვლიანი აშოკა ჩაკრა. თანამედროვე ფორმით მიღებულ იქნა 1947 წლის 22 ივლისს საკანონმდებლო ასამბლეის მიერ, როდესაც ის ინდოეთის დომინიონის ოფიციალური დროშა გახდა. შემდეგში ეს დროშა შეინარჩუნა ინდოეთის რესპუბლიკამ. ინდოეთში, სიტყვა სამფერი (ჰინ. तिरंगा, Tirangā) თითქმის ყოველთვის ინდოეთის ეროვნულ დროშას აღნიშნავს. დროშა ეფუძნება პინგალი ვენკაიას მიერ შექმნილ ინდოეთის ეროვნული კონგრესის დროშას. კანონის მიხედვით, დროშა დამზადებული უნდა იყოს კჰადისგან — ხელით დართული ბამბის ან აბრეშუმის ქსოვილის სპეციალური ტიპისგან. დროშის გამოყენება იმართება ინდოეთის დროშის კოდექსითა და ეროვნულ სიმბოლიკასთან დაკავშირებული სხვა კანონებით. კოდექსი კრძალავს დროშის გამოყენებას მოქალაქეთა მიერ გარდა ეროვნული დღეებისა, მაგალითად დამოუკიდებლობისა და რესბუბლიკის დღისა.